Internet gons oor hond se broekDie prentjie wat die internet aan die gons het. Foto: Twitter ŉ Prentjie van ŉ hond wat ŉ broek op twee verskillende maniere dra, het die internet behoorlik aan die gons en word nou die laaste groot internetdebat van 2015 genoem. Aan die een kant het die broek vier broekspype en word dit oor al vier bene van die hond aangetrek. In die tweede prentjie is die broek net oor die hond se agterstewe en twee agterpote getrek. Watter een is korrek? Volgens The Huffington Post is die prentjie deur ŉ Belgiese grafiese ontwerpstudent, net bekend as Norbert K, geteken. Hy het glo gesê hy het die prentjie geteken nadat hy ŉ foto gesien het van sy vriendin se hond met ŉ broek aan sy agterpote en gewonder het of daar ŉ ander manier is waarop ŉ hond ŉ broek kan dra. Sedert Norbert K die prentjie op sosiale media gedeel het, het die bespreking wêreldwyd vlamgevat onder die hutsmerk #dogpants, tot so mate dat internasionale nuuspublikasies en tv-kanale reeds daaroor berig het. Mense deel selfs foto’s van regte honde met klere aan in ŉ poging om hul standpunt te staaf.